मुख्यमंत्री ने की घोषणा, रूठी रानी महल और जयसमन्द के हवामहल का होगा जीर्णोद्धार, सराड़ा-चावंड नगरपालिका बनाई, लेकसिटी में नई फल-सब्जी मंडी
मुख्यमंत्री अशोक गहलोत सोमवार को उदयपुर व नए बने सलूंबर जिले के दौरें पर थे। गहलोत ने इस दौरान दोनों जिलों के लिए कई घोषणाएं की। मुख्यमंत्री ने सलूंबर में सभा को संबोधित करते हुए महाराणा प्रताप नगरपालिका सराड़ा-चावंड बनाने की घोषणा की।
मुख्यमंत्री अशोक गहलोत सोमवार को उदयपुर व नए बने सलूंबर जिले के दौरें पर थे। मुख्यमंत्री ने उदयपुर व सलूंबर की सभा में कहा कि मैं महिलाओं को 25 जुलाई से स्मार्ट फोन देने जा रहा हूं। पहले फेज में 40 लाख महिलाओं को स्मार्ट फोन दूंगा और उनको 3 साल की इंटरनेट सेवाएं भी उसमें फ्री मिलेगी।
गहलोत ने इस दौरान दोनों जिलों के लिए कई घोषणाएं की। मुख्यमंत्री ने सलूंबर में सभा को संबोधित करते हुए महाराणा प्रताप नगरपालिका सराड़ा-चावंड बनाने की घोषणा की। उन्होंने सेमाल एवं खरका गांव में पीएचसी, सलुम्बर में नवीन कन्या महाविद्यालय खोलने की घोषणा भी की। साथ ही 5 करोड़ रुपए की लागत से रूठी रानी महल और हवामहल जयसमन्द का जीर्णोद्धार करवाने की भी घोषणा की।
इससे पहले उदयपुर में मुख्यमंत्री ने किसान सम्मेलन में भी कई घोषणाएं की। इसमें उदयपुर के बलीचा में 100 बीघा जमीन पर 50 करोड़ की लागत से फल-सब्जी मण्डी बनवाने की घोषणा की। गौण मण्डी बलीचा को स्वतंत्र मण्डी घोषित करने की घोषणा भी की।
मुख्यमंत्री ने उदयपुर जिले में सीताफल, आम वनोपज एवं औषधियों पादपों के अनुसंधान व उत्पादन की आधुनिकतम तकनीक विकसित किए जाने की दृष्टि से 3 सेंटर स्थापित करने की घोषणा की। इसके तहत कोटड़ा में सीताफल, झाड़ोल-फलासिया में वन उपज व औषधीय पादपों के लिए में वनोपज व आयुर्वेद औषधियां तथा लसाडिय़ा में आम के लिए यह केन्द्र खोले जाएंगे।
सलूंबर में सीएम बोले नए जिलों से विकास तीव्र गति से होगा
गहलोत सोमवार को सलूंबर को नया जिला घोषित किए जाने पर आयोजित धन्यवाद सभा में मुख्यमंत्री गहलोत ने कहा कि नए जिले बनने से प्रशासनिक विकेन्द्रीकरण होगा, जिससे प्रदेश का विकास तीव्र गति से होगा। उन्होंने कहा कि प्रशासनिक इकाइयां जितनी कम दूरी पर होंगी उतनी ही प्रशासन की आमजन तक पहुंच आसान होगी।
उन्होंने कहा कि राज्य में नए जिलों की घोषणा से प्रदेश का सर्वांगीण विकास होगा। जिला बनने से प्रशासनिक समन्वय बेहतर होगा व कार्यों में सुगमता होगी, गहलोत ने सलूंबर को नया जिला बनने की क्षेत्रवासियों को बधाई देते हुए कहा कि इससे सलूंबर का चहुंमुखी विकास होगा। उदयपुर से 80 किमी दूरी तथा अन्य भौगोलिक कारणों से यहां विकास अपेक्षित गति से नहीं हो पाया।
वे बोले अब जिला बनने से यहां जिला स्तरीय कार्यालय खुलेंगे, जिससे विकास को गति मिलेगी तथा आमजन के जिला स्तर के कार्य भी नजदीक ही हो सकेंगे। उन्होंने कहा कि अपने कार्यों के लिए क्षेत्रवासियों को अब उदयपुर जाने की आवश्यकता नहीं पड़ेगी। पूर्व सांसद रघुवीर सिंह मीणा ने कहा कि सलूम्बर को जिला बनाने की मांग गत कई वर्षों से चली आ रही थी जिसे मुख्यमंत्री गहलोत ने पूरा किया।
मानगढ़ धाम के विकास के लिए हम कटिबद्ध
गहलोत ने कहा कि मानगढ़ धाम के विकास के लिए हम कटिबद्ध है। डूंगरपुर-बांसवाड़ा को रेल लाइन जोडऩे का किया प्रयास लेकिन केंद्र में सरकार बदलने से सफलता नहीं मिली। गहलोत ने सलूंबर में हुए विभिन्न विकास कार्य की जानकारी भी सबके सामने रखी।